Eduskunnasta pudonneen Susanna Kosken mukaan Suomessa ei arvosteta riittävästi työntekoa.

Näin Susanna Koski puhui köyhyydestä ja työttömyydestä IL-TV:n Sensuroimaton Päivärinta -keskusteluohjelmassa keväällä 2018.

Susanna Koski, 34, (kok) on nyt uuden tilanteen edessä. Putoaminen eduskunnasta tuli keväällä täytenä yllätyksenä ja jopa järkytyksenä. Mitään B-suunnitelmaa ei ollut. Hän pohtii parhaillaan, mikä olisi seuraava askel.

Työmahdollisuuksien etsinnän ajan Koski on nostanut kansanedustajien sopeutumisrahaa.

Heti vaalituloksen jälkeen Koski suuntasi pellolle selventämään ajatuksiaan.

– Kävin kylvön jälkeen jyräämässä peltoja. Se oli oikeaa mindfulnessia.

Koski ei koe epäonnistuneensa, koska hänestä putoamisen syy on selvä.

– Kaikkialla muualla vaalipiirissä äänimääräni kasvoi, mutta kotikaupungissa Vaasassa lähti yli puolet äänistä. Selkein syy on varmaan Vaasan keskussairaalan tilanne.

Koski äänesti Vaasan laajaa päivystystä vastaan hallituksen linjan mukaisesti, mistä hän sai kuulla hyvin rajuakin palautetta kotikaupungin kaduilla kävellessään. Hallituksen erottua Koski äänesti laajaa päivystystä koskevan kansalaisaloitteen puolesta.

Koskea ei kaduta, että hän tuki hallituksen linjaa.

– Laaja päivystys maksaa rahaa ja tässä puhutaan kuitenkin miljoonista. Toivon, ettei Vaasasta tule nyt kriisikuntaa.

Vaikka Koskea ei kaduta, pelottanut häntä on.

Susanna Koski sanoo haluavansa toimia politiikassa aina sen mukaan, minkä kokee oikeaksi, eikä sen mukaan, miltä asiat näyttävät. Jussi Eskola

Uhkaavia tilanteita

Koski on saanut tappouhkauksia sähköpostilla ja sosiaalisessa mediassa. Vaasassa hän on kohdannut uhkaavia ja pelottavia tilanteita myös kadulla.

Myös läheisten turvallisuus on välillä mietityttänyt.

– On ollut hetkiä, että on hämmästynyt sitä tilannetta ja on tuntunut, että pitää olla tarkkana, hän muotoilee, mutta ei halua enää palata tarkemmin ahdistaviin tilanteisiin.

Koski ei halua alkaa pelätä, eikä vältellä kotikaupunkiaan, vaikka uhkaavat tilanteet sijoittuvatkin ainoastaan sinne.

– Kun rajuakin palautetta tulee, siihen täytyy suhtautua työasiana. Kritiikki on tervetullutta, mutta henkilöön menevä kommentointi ei ole mitään kriittistä keskustelua. Vaasa tuntuu silti kotikaupungiltani.

Viime kaudella Vaasan laaja ympärivuorokautinen erikoissairaanhoidon päivystys jäi yhdestä äänestä kiinni ja laaja päivystys oltiin näin ollen keskittämässä Seinäjoelle. Uusi hallitus on kuitenkin ehtinyt jo luvata, että Vaasa saa sittenkin laajan päivystyksen. Mika Putro

Ei kadu sanavalintoja

Viime vuonna moni arvosteli Koskea kylmäksi ja empatiakyvyttömäksi, kun hän huudahti pitkäaikaistyöttömälle reumaa, keuhkoahtaumatautia ja diabetesta sairastavalle Anna-Maija Tikkaselle ”Kaikilla meillä on kuule rajoitteita” Ylen Kuplat-sarjassa. Jopa osa kokoomuksen kansanedustajista piti esiintymistä kiusallisena ja peräänkuulutti empatiakykyä.

Miten arvioit, vaikuttiko tämä siihen, että putosit?

– Ei ainakaan äänimäärässä sinänsä tämäntyyppinen juttu näy, eikä se noussut missään vaiheessa vaalien alla keskusteluihin. Uskon, että suurin osa kokoomuksen äänestäjistä on sitä mieltä, että jokaisen tulee osallistua työnteolla ja ottaa vastuuta omasta elämästään. Jokaisen täytyy mahdollisuuksiensa mukaan osallistua, Koski sanoo.

Koski ei kadu sanavalintojaan, vaan on asiasta edelleen samaa mieltä.

”Perheettömälle ihmiselle elämä on työntäyteistä. Työlle voi antaa aika paljon aikaa”, entinen kansanedustaja Susanna Koski sanoo. Hän sanoo haluavansa jatkaa kotimaan politiikassa. JUSSI ESKOLA

”Vaikea ottaa kantaa”

Koski ei halunnut myöskään vertailla tulojaan Tikkasen kanssa erilaisen kulurakenteen takia. ”Tässä työssähän pystyy viikkokausia elämään käymättä esimerkiksi lainkaan ruokakaupassa”, Koski sanoi.

Työtön Tikkanen kertoi saaneensa tunteen, ettei hän osaa sanoa mitään, mikä voisi saada Kosken ymmärtämään, millaista pitkäaikaistyöttömän elämän todellisuus on.

Miten koet sen, että osa arvostelee sinua empatiakyvyn puutteesta?

– Vaikea ottaa kantaa kenenkään empatiakykyyn. Jos minulla olisi omassa henkilökohtaisessa elämässäni sen tyyppisiä kommunikointiongelmia kuin mistä tässä keskustelussa on arvosteltu, ehkä olisinkin huolissani.

Eduista ei haluta joustaa

Kosken mukaan Suomessa ei arvosteta riittävästi työn tekemistä. Tämä näkyy hänestä verotuksen tasossa ja taloudellisissa kannusteissa, mutta myös asenteissa.

– Työntekoa elämäntapana ja riskin ottamista ei arvosteta riittävästi. Niihin pitäisi enemmän kannustaa, Koski katsoo.

Koskesta Suomen liian korkea sosiaaliturva suhteessa palkkatasoon johtaa siihen, että moni jää mieluummin kotiin töihin menemisen sijaan.

Harva on valmis joustamaan saavutetuista eduista jäykässä työmarkkinajärjestelmässä, Koski toteaa.

Syyskuussa 2016 Koski neuvoi nuoria työttömiä Ylen A-studiossa. ”Tekemätöntä työtä löytyy metsästä”, hän neuvoi. Tästäkin nousi kohu.

Vieläkö olet samaa mieltä?

– Kyllä olen edelleen samaa mieltä, että tekemätöntä työtä on maailma täynnä.

Seuraavissa vaaleissa ehdolle

Kosken mukaan tekemätöntä työtä voitaisiin saada luotua työmarkkinoiden joustavoittamisen kautta. Hänestä esimerkiksi työsopimusten yleissitovuus pitäisi laittaa romukoppaan.

Koski kertoo saaneensa kannustavia viestejä siitä, että hänen tulisi jatkaa politiikassa. Ja niin hän aikoo tehdäkin.

Se on varmaa, että seuraavissa eduskuntavaaleissa Koski aikoo olla ehdolla. Hän toimii myös parhaillaan Vaasan kaupunginvaltuutettuna sekä maakuntavaltuutettuna.

– Joka päivä pitää olla valmis altistamaan itsensä kritiikille. Jos kritiikkiä ei kestä, kannattaa miettiä jotain muuta hommaa. Varmin tapa epäonnistua politiikassa on yrittää miellyttää kaikkia.

Urheilua ja lepoa

Koski kertoo nauttineensa kesästä ihan eri tavalla kuin ennen. Hän on urheillut paljon ja iloinnut aikatauluttomuudesta. Lepo on tullut Kosken mukaan tarpeeseen.

– Vaalikevät on oma urakkansa ja työ on määrittänyt kaikkea tekemistä viimeiset vuodet. Nyt kun on mahdollisuus hengähtää, siihen kannattaa tarttua.

Koski korostaa, että elämässä pitää olla muutakin kuin työ. Silti hänelle työ on prioriteettilistalla korkealla – etenkin nyt, kun omaa perhettä ei vielä ole.

– Edelleen pidän työnteosta, varmaan tulevaisuudenkin suunnitelmat työntäyteisiä ovat.